**Vážení obyvatelia obce Zamarovce,**

**predstavujem Vám odpočet tretích „100 dní“, dokument, v ktorom Vám starosta obce, poslanci Obecného zastupiteľstva a pracovníci OcÚ v Zamarovciach zrekapitulujú doposiaľ dosiahnuté výsledky práce pre obec Zamarovce. V dokumente nájdete výlučne dokončené činnosti, nie také, ktoré prebiehajú, resp. sú pred ukončením realizácie.**

1. **Multifunkčné ihrisko a detské ihriská.** Spracoval sa grafický návrh informačných tabiel a osadili sa 3ks prevádzkových poriadkov na verejné detské ihrisko pri Kačabare, detské ihrisko pri MŠ Zamarovce a multifunkčné ihrisko. Zaviedol sa prevádzkový denník pre tieto ihriská v zmysle platných noriem. Do budúcnosti by sme radi zrekonštruovali všetky obecné ihriská.
2. **Pivné sety.** Pre potreby obce boli zakúpené tzv. „pivné sety“ – stoly s lavicami v počte 10 ks, ktoré budú využité pri rôznych kultúrno-spoločenských akciách poriadaných obcou (zábavy, letné kino a pod.).
3. **Stĺp kamerového systému.** Na požiadanie občana sme zabezpečili premiestnenie stĺpu kamerového systému na Ul. Zamarovskej. Finančné krytie prác bolo uhradené žiadateľom.
4. **Nádoba na jedlé tuky a oleje.** Oleje z domácností často končia vo výlevkách a v kanalizácii, čo vzhľadom na zloženie olejov spôsobuje upchávanie kanalizácie. Z uvedeného dôvodu sme do obce zabezpečili 240 l nádobu na jedlé tuky a oleje. Jej naplnenosť budeme priebežne monitorovať a vyhodnocovať. V prípade vyššej naplnenosti, zabezpečíme v spolupráci so spoločnosťou Marius Pedersen ďalšiu nádobu.
5. **Kontajnery na šatstvo.** Zabezpečili sme podpísanie zmluvy so spoločnosťou Textileco na umiestnenie kontajnera na šatstvo. Zároveň sme kontajner na šatstvo premiestnili na stanovisko kontajnerov pre triedený odpad na začiatok obce, nakoľko kontajner bol umiestený na súkromnom pozemku spoločnosti Coop Jednota a nebol ani registrovaný pre obec Zamarovce. Súčasne sme uzatvorili zmluvu so spoločnosťou Humana People to People Slovakia o.z., ktorá nám dodá druhý kontajner na šatstvo. Bude umiestnený na novovybudovanom stojisku pri MŠ.
6. **Kačabar stage (pódium).** V spolupráci s Kačabar Zamarovce, športovcami TJ Slovan Zamarovce sme zrekonštruovali pódium pod Kačabarom tak, aby bolo využiteľné na kultúrno-spoločenské akcie v obci. Kačabar stage dostal nové zastrešenie a opláštenie, športovci vykonali náter a bola k nemu privedená elektrická prípojka.
7. **Beňadikovská zábava.** Obnovili sme tradíciu Beňadikovskej zábavy pod Kačabarom. Ďakujem všetkým, ktorí sa podielali na príprave a realizácii tejto kultúrno-spoločenskej udalosti, najmä športovcom z TJ Slovan Zamarovce a poslancom OcZ. Verím, že ste sa príjemne zabavili.
8. **OcÚ – výmena vykurovacieho kotla.** Zrealizovala sa výmena starého plynového kotla po životnosti za nový plynový kondenzačný kotol, čím sa znížia vykurovacie náklady na OcÚ Zamarovce.
9. **Dopojenie kanalizácie na obecnom objekte Kačabar.** Odviedli sme splašky do kanalizácie na Ul. Športová I. Zakúpila sa regulácia s hladinovými plavákmi a vybudovala sa elektrická prípojka.
10. **Dopojenie kanalizácie na obecnom objekte Frimmlovec.** Dopojením kanalizácie na Ul. Zamarovská sme čiastočne sfunkčnili uvedený objekt. Starý kanalizačný systém bol v havarijnom stave, splašky vytekali do pivnice a zhoršovali stav objektu.
11. **Letné kino.** Pripravili sme pre Vás v spolupráci s MAS Vršatec kultúrnu akciu Letné kino pod hviezdami, premietnutím francúzskej komédie „Čo sme komu urobili“. Keďže akcia mala medzi Vami pozitívny ohlas, pripravili sme premietanie pokračovania komédie, „Čo sme komu zase urobili“. Boli zakúpené reproduktory, prepojovacie káble, mikrofón a plachta na premietanie, tak aby sme v tejto aktivite mohli pokračovať aj v budúcom roku.
12. **Elektrická prípojka na zberný dvor.** Súkromná spoločnosť zabezpečila bezplatne výkopové práce na elektrickej prípojke NN k zbernému dvoru. Obec vo svojej réžii zakúpila a uložila elektrické káble k elektrickej prípojke tak, aby sa bez ďalších zásahov mohla zrealizovať elektrická prípojka a osvetlenie zberného dvora ako i prístupovej komunikácie a obslužnej komunikácie k zbernému dvoru.
13. **Vybudovali sme nové stojisko pre kontajnery na triedený odpad pri MŠ.** Vybudovaním stojiska pri MŠ sme nahradili stojisko pri zastávke BUS na Ul. Zamarovská. Stojisko spoločne s prečerpávacou stanicou sme ohradili pletivom na ktoré sa pripevnila zelená fólia tak, aby celý priestor zostal odhradený od detského ihriska MŠ.
14. **MAS Královská steska.** Privítali sme partnerov z ČR v rámci ich programu v obecnom parku Zamarovce a odprezentovali našu obec.
15. **Osvetlenie hrádza – obecný park.** Svojpomocne sme dobudovali 3ks stožiarov osvetlenia hrádze a obecného parku tak, aby bolo zabezpečené osvetlenie hrádze po celej jeho dĺžke, t.j. od železničného mosta až po Kačabar. Súkromná spoločnosť zabezpečila bezplatne výkopové práce, osadenie elektrických káblov a osadenie pätiek na stožiar. Ostatnú činnosť uhradila obec zo svojich prostriedkov. Samotné osvetlenie bude uvedené do prevádzky po kolaudácií cyklotrasy.
16. **Objekt športoviska – futbalové ihrisko.** V spolupráci so športovcami TJ Slovan Zamarovce a sponzormi sme vybudovali závlahu futbalového ihriska. Dovoľte mi poďakovať sponzorom za finančné dary, spoločnosti Trenab Trenčín a Noba –Smoker Trenčín.
17. **Obecný traktor.** Boli zakúpené nové predné pneumatiky, vzhľadom na ich opotrebovanie.
18. **Audit.** Obec Zamarovce podpísala novú zmluvu s audítorskou spoločnosťou na vykonanie zákonného auditu a iných uisťovacích služieb.

 Mgr. Peter Minárik

 starosta obce Zamarovce